
–	võttes arvesse oma varasemaid resolutsioone Alžeeria kohta,
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et 16. novembril 2024 vahistasid Alžeeria ametivõimud Prantsuse-Alžeeria kirjaniku Boualem Sansali, kes oli võtnud avalikult jõulise seisukoha autoritaarse režiimi vastu, nõudes Alžeerias väljendusvabadust; arvestades, et tema asukoht ei olnud teada enam kui nädal, mille jooksul tal ei võimaldatud suhelda oma perekonna ja õigusnõustajaga, mis on vastuolus rahvusvahelise õigusega; arvestades, et Sansal kuulati üle ilma tema advokaadi kohalviibimiseta, millega rikuti tema õigust õiglasele kohtulikule arutamisele; arvestades, et seejärel esitati talle süüdistus riikliku julgeolekuga seotud süütegudes Alžeeria karistusseadustiku artikli 872 alusel, mida sageli kasutatakse valitsuse kritiseerijate, sealhulgas inimõiguste kaitsjate vastu; arvestades, et Sansal on mitu korda viibinud haiglaravil;
B.	arvestades, et Alžeeria on allkirjastanud inimõiguste ülddeklaratsiooni; arvestades, et Alžeeria on võtnud kohustuse austada ja edendada väljendusvabadust täielikus kooskõlas oma rahvusvaheliste kohustuste, ELi ja Alžeeria partnerluse prioriteetide ning oma põhiseadusega; arvestades, et 2024. aastal võttis Alžeeria vastu oma karistusseadustiku uued muudatused, millega piiratakse väljendusvabadust märkimisväärselt;
C.	arvestades, et Alžeerias on väljendusvabaduse olukord halvenenud ja ta langes 2024. aastal ajakirjandusvabaduse indeksis 139. kohale; arvestades, et ajakirjanikud on sattunud üha suurema surve alla ning neid peetakse sageli kinni ja neile esitatakse süüdistusi; arvestades, et Alžeeria inimõiguste kaitsjate sõnul on Alžeerias meelsusvangidena vahi all vähemalt 215 inimest; arvestades, et endiselt süveneb tsensuur ning sagenevad kohtumenetlused ja karmid karistused sõltumatule meediale, keda sageli süüdistatakse välisjõududega kokkumängus riikliku julgeoleku vastu;
D.	arvestades, et aastatel 2021–2024 maksis EL Alžeeriale mitmeaastase sihtprogrammi raames välja 213 miljonit eurot;
1.	mõistab hukka Boualem Sansali vahistamise ja kinnipidamise ning nõuab tema viivitamatut ja tingimusteta vabastamist;
2.	mõistab samuti hukka kõigi teiste aktivistide, poliitvangide, ajakirjanike, inimõiguste kaitsjate ning teiste arvamus- ja väljendusvabaduse kasutamise eest kinni peetud või süüdi mõistetud isikute, sealhulgas ajakirjanik Abdelwakil Blammi ja kirjanik Tadjadit Mohamedi vahistamise ning nõuab nende vabastamist;
3.	nõuab tungivalt, et ELi institutsioonid ja ELi delegatsioon väljendaksid oma muret avalikult Alžeeria ametivõimudele ning korraldaksid Sansali tervisliku seisundi hindamiseks meditsiinimissiooni;
4.	kutsub Alžeeria ametivõime üles vaatama läbi kõik vabadusi piiravad repressiivsed õigusnormid, eelkõige Alžeeria karistusseadustiku artiklid 872, 952 ja 1962, ning tagama kohtusüsteemi sõltumatuse, et kaitsta Alžeeria põhiseaduse artiklis 54 sätestatud ajakirjandusvabadust;
5.	kordab õigusriigi tähtsust väljendusvabaduse tugevdamisel, mis on sätestatud ka ELi ja Alžeeria partnerluse prioriteetides; rõhutab, et selle lepingu uuendamine peab põhinema eespool nimetatud valdkondades tehtud pidevatel ja sisulistel edusammudel ning et nende edusammude tegemist tuleks ka tulevikus ELi rahaliste vahendite väljamaksmisel arvesse võtta;
6.	teeb presidendile ülesandeks lasta käesolev resolutsioon tõlkida araabia keelde ja edastada see Alžeeria ametivõimudele, komisjonile ning liidu välisasjade ja julgeolekupoliitika kõrgele esindajale ja komisjoni asepresidendile.

